KIRJALLINEN KYSYMYS P-1043/02

esittäjä(t): Antonios Trakatellis (PPE-DE) komissiolle

(8. huhtikuuta 2002)

Aihe: Vesivarojen hallinto Kreikassa

Vesivarojen kestävä hallinto yhdessä vaikean aavikoitumis- ja kuivuusongelman kanssa edustavat ympäristöalan haasteita, joihin eteläisten maiden on vastattava vakuuttavalla tavalla. Kreikassa on vuodesta 1980 lähtien havaittu vesi- ja lumisateiden jatkuvaa vähentymistä, joka yhdessä vesivarojen hallinnon puuttumisen kanssa synnyttää suuria vesipulaongelmia ja tuottaa vahinkoa paitsi kausiluontoisesti ja paikallisesti monille maan alueille myös yleisemmin talouden eri sektoreille, ensi sijassa maataloustuotannolle. Lisäksi Kreikan viranomaiset, jokin aika sitten esitetyn lakiehdotuksen perusteella, pyrkivät mukautumaan yhteisön vesipolitiikan puitteista annetun direktiivin 2000/60/EY(1) vaatimuksiin hajanaisesti ja epätäydellisellä tavalla. Direktiivi on pantava täytäntöön vuoden 2003 loppuun mennessä.

Kun otetaan huomioon, että kyseisen direktiivin asianmukaisten täytäntöönpanotoimien puuttuminen pahentaa epätyydyttävän vesipolitiikan aiheuttamaa ongelmaa erityisesti maatalouden alalla sekä että direktiivin täytäntöönpanijaksi Kreikassa yritetään määrätä sopimatonta valtuutettua viranomaista, kysyn komissiolta:

- Montako vesistöaluetta Kreikassa on määritelty ja mille näistä on laadittu tai ollaan laatimassa vesipiirin hoitosuunnitelma?

- Mihin toimiin on ryhdytty sisämaan vesien, jokisuiden vaihettumisalueiden, rannikko- ja pohjavesien suojelemiseksi ja onko suojelualueista perustettu rekisteri niiden pinta- ja pohjavesien suojelemiseksi ja elinympäristöjen sekä vedestä suoraan riippuvaisten lajien säilyttämiseksi?

- Onko vedenottoon ihmisten kulutusta varten käytettävät vesimuodostumat yksilöity, otetaanko niistä vettä keskimäärin enemmän kuin 10 m3 päivittäin tai yli viidenkymmenen ihmisen tarpeisiin, ja mitä toimia on toteutettu sen periaatteen pohjalta, että vesipalveluista aiheutuvat kustannukset katetaan, ympäristö- ja luonnonvarakustannukset mukaan lukien?

(1) EYVL L 327, 22.12.2000, s. 1.

Margot Wallströmin komission puolesta antama vastaus

(3. toukokuuta 2002)

Yhteisön vesipolitiikan puitteista 23. lokakuuta 2000 annetussa Euroopan parlamentin ja neuvoston direktiivissä 2000/60/EY(1) (vesipuitedirektiivi) on asetettu tavoitteeksi kaikkien vesistöjen, pohjavesien ja pintavesien suojelu vesipiirin hoitosuunnitelman periaatteen mukaisesti.

Ympäristötavoitteet pyritään saavuttamaan vuoteen 2015 mennessä ja laajassa valmisteluvaiheessa otetaan huomioon kaikki kysymyksessä esitetyt seikat:

- direktiivin saattaminen osaksi kansallista lainsäädäntöä vuoden 2003 joulukuuhun mennessä

- vesistöalueiden ja vesistöalueista vastaavien viranomaisten yksilöinti vuoden 2003 joulukuuhun mennessä ja ilmoittaminen komissiolle vuoden 2004 kesäkuuhun mennessä

- suojelualueiden rekisteri (juomavedenottopaikat mukaan luettuina) vuoden 2004 joulukuuhun mennessä

- seurantajärjestelmien ottaminen käyttöön vuoden 2006 joulukuuhun mennessä

- vesipiirien hoitosuunnitelmien ja tarpeellisten toimenpideohjelmien laatiminen ympäristötavoitteiden saavuttamiseksi vuoden 2009 joulukuuhun mennessä; kaikkien asianomaisten osapuolten, sidosryhmien ja valtioista riippumattomien järjestöjen on osallistuttava kehittämiseen

- veden hinnoittelun on oltava toiminnassa vuoteen 2010 mennessä ja siinä sovelletaan kustannusten kattamisen periaatetta.

Tavoitteiden saavuttamiseksi komissio, jäsenvaltiot, ehdokasmaat, valtioista riippumattomat järjestöt ja sidosryhmät osallistuvat myös ja erityisesti valmisteluvaiheessa ennennäkemättömään yhteistyöhön yhteisen täytäntöönpanostrategian puitteissa.

Strategiasta sovittiin vain neljä kuukautta direktiivin voimaantulon jälkeen ja siinä keskitytään seuraaviin seikkoihin:

- tietojen vaihto

- ohjeiden laatiminen

- tiedonhallinta

- suunnitelmien toteuttaminen ja testaaminen pilottivaiheeseen osallistuvilla vesialueilla.

Komissio on tietoinen siitä, että valmistelut vesipuitedirektiivin panemiseksi täytäntöön ovat käynnissä niin Kreikassa kuin muissakin jäsenvaltioissa ja ehdokasmaissa. Komissio tukee yhteisen täytäntöönpanostrategian puitteissa aktiivisesti toimenpiteitä direktiivin panemiseksi täytäntöön.

Määräajat velvollisuuksien noudattamiseksi on asetettu vuodesta 2003 eteenpäin.

Yhteisen täytäntöönpanostrategian piiriin kuuluvien toimien lisäksi komissio aikoo EY:n perustamissopimuksen valvojana valvoa tarkkaan direktiivin 2000/60/EY tavoitteiden ja määräaikojen noudattamista ja ryhtyä tarvittaessa asianmukaisiin toimiin. Kysymyksessä mainittuja tavoitteita ja velvollisuuksia ei kuitenkaan tarvitse noudattaa vielä tässä vaiheessa.

Sekä Kreikan maaseudun kehittämistä koskevassa maakohtaisessa toimintaohjelmassa vuosille 20002006 että maan kolmessatoista alueellisessa toimintaohjelmassa otetaan huomioon vesipuitedirektiivin 2000/60/EY säännökset. Tämä on sitova ja välttämätön edellytys kaikkien toimenpiteiden ja toimien täytäntöönpanon kannalta. Tämä koskee varsinkin kaikkia pinta- ja pohjavesivarojen hallintaan liittyviä toimenpiteitä mutta myös muita teknisempiä toimia, kuten maaperän kartoitusta ja luokitusta. Maatalousministeriön ja ympäristö- ja julkisten töiden ministeriön on tarkoitus toimia tiiviissä yhteistyössä säännösten noudattamisen varmistamiseksi ja maan vesivarojen käytön optimoimiseksi muun muassa maataloudessa.

(1) EYVL L 327, 20.12.2000, s. 1.